寒城晚角
作者：朱灣
朝代：唐

paragraphs: 高臺高高畫角雄，五更初發寒城中。
寒城北臨大河水，淇門賊烽隔岸是。
長風送過黎陽川，我軍氣雄賊心死。
羇人此夜寐不成，萬里邊情枕上生。
乍似隴頭戍，寒泉幽咽流不住。
又如巴江頭，啼猨帶雨斷續愁。
忽憶嫖姚北征伐，空山宿兵寒對月。
一聲老將起，三奏行人發。
冀馬爲之嘶，朔雲爲之結。
二十年來天下兵，到處不曾無此聲。
洛陽陌，長安路。
角聲朝朝兼暮暮，平居聞之尚難度。
何況天山征戍兒，雲中下營雪裏吹。